**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága 2021. június 22-i ülésére**

**Javaslat a Szombathely Megyei Jogú Város területén megrendezésre kerülő szabadidős sportrendezvények szervezésére és finanszírozására**

Szombathely Megyei Jogú Város sportéletének üde színfoltját jelentik a különböző szabadidősport rendezvények, melyek elsősorban nem eredményorientáltak, fő céljuk a prevenció, a lakosság egészségmegőrzése, illetve motiváció a szabadidő hasznos eltöltésére. Az eseményeken a résztvevők saját elhatározásukból egyénileg, vagy szervezett keretek között sportolnak.

Szombathely Megyei Jogú Város Önkormányzata költségvetési rendeletében minden évben támogatást biztosít a város területén megrendezésre kerülő szabadidős sportrendezvények szervezésére és lebonyolítására. Az Önkormányzat érvényben lévő sportfinanszírozási rendszere is kimondja, hogy az önként vállalt feladatok közül - a sport területén - elsőként azon eseményekre biztosít forrást, amelyekkel a gyermekek sportolását, valamint a szabadidősportot segíti.

Az utóbbi években megvalósult rendezvények sportszakmai tapasztalatai alapján, valamint egyéb, költséghatékonysági szempontokat figyelembe véve, Szombathely Megyei Jogú Város Polgármesteri Hivatalának Sport és Ifjúsági Irodája (továbbiakban Iroda) egyeztetéseket folytatott a Szombathelyi Szabadidősport Szövetség képviselőivel azzal a céllal, hogy – az Iroda közreműködésével - a jövőben még színesebb, vonzóbb rendezvényeket tudjunk kínálni a lakosság számára a szombathelyi szabadidősport eddigi értékeinek megtartása mellett.

Az érintett felek egymással egyetértésben a jövőbeli működésre vonatkozóan az alábbi közös javaslatokat fogalmazták meg:

* A Szombathelyi Szabadidősport Szövetség 2021. őszétől a korábbi 11 szakága helyett, 2 - bajnoki rendszerben működő - sportágban szervezi versenyeit (labdarúgás, teke) Egyéb sportágakban (sakk, tenisz, atlétika, darts, kerékpár, korcsolya, röplabda, lövészet, asztalitenisz, kosárlabda, sí) – a valós igények felmérését követően - az Iroda szakembereinek koordinálásával, sportági szakemberek bevonásával szervez eseményeket.
* A terület a „gyermek és ifjúsági sport” területéhez hasonlóan működtethető, kibővített palettával, új programsorozatokkal, az ELTE Savaria Egyetemi Központ hallgatóinak bevonásával.
* Szükséges a városi források hatékonyabb, sportszakmailag megalapozottabb felhasználása, illetve a rendezvények publicitásának növelése, a média aktívabb bevonása. A rendezvényeken sportoló „amatőrök” számának növelése
* A pénzeszközök felhasználása kizárólag a Városstratégiai, Idegenforgalmi és Sport Bizottság jóváhagyásával történjen.
* A terület sportszakmai szempontjainak prioritásként történő kezelésére, a pénzeszközök felhasználásának hatékonyságára az Iroda munkatársainak közvetlen sportszakmai irányítása, valamint a bizottsági kontroll jelenti a garanciát.
* A nagy hagyományokkal rendelkező Szilveszter Kupa továbbra is a Szombathelyi Szabadidősport Szövetség által kerüljön megrendezésre.

Sportszakmai szempontból - a fenti feladatmegosztás – összhangban a város sportkoncepciójával – a szombathelyi szabadidősport fejlődését, előrehaladását szolgálja.

Szombathely Megyei Jogú Város Önkormányzata Közgyűlésének 7/2021. (II.25.) számú önkormányzati rendeletében jóváhagyta az Önkormányzat 2021. évi költségvetését, amelynek 14. számú mellékletében a sport ágazat tételsorai között a „Szombathelyi Szabadidősport Szövetség támogatása és Szilveszter Kupa megrendezése” tételsoron 12.000 e Ft-ot biztosított.

Fentiek értelmében, a tételsorról - a Szombathelyi Szabadidősport Szövetség részére -9.000 e Ft átadása, valamint a Szombathelyi Sportközpont és Sportiskola Nonprofit Kft. részére 3.000 e Ft átadása szükséges.

Kérem a Tisztelt Bizottságot, hogy az előterjesztést megtárgyalni, és a javaslatot elfogadni szíveskedjék.

Szombathely, 2021. június „ ”

(: Dr. László Győző :)

**HATÁROZATI JAVASLAT**

**…./2021. (VI. 22.) VISB. számú határozat**

1. Szombathely Megyei Jogú Város Közgyűlésének Városstratégiai, Idegenforgalmi és Sport Bizottsága a „Javaslat a Szombathely Megyei Jogú Város területén megrendezésre kerülő szabadidős sportrendezvények szervezésére és finanszírozására” című javaslatot megtárgyalta és azt az előterjesztésben foglaltak szerint elfogadja.
2. A Bizottság támogatja azt, hogy a „Szombathelyi Szabadidősport Szövetség támogatása és Szilveszter Kupa megrendezése” tételsorról a Szombathelyi Szabadidősport Szövetség részére, a városi kispályás labdarúgó bajnokság, a városi teke bajnokság, valamint a 2021. évi Szilveszter Kupa megvalósítására szükséges kilencmillió forint átadásra kerüljön.
3. A Bizottság támogatja azt, hogy a „Szombathelyi Szabadidősport Szövetség támogatása és Szilveszter Kupa megrendezése” tételsorról a Szombathelyi Sportközpont és Sportiskola Nonprofit Kft. részére, a 2021. évben Szombathely város területén megrendezésre kerülő egyéb szabadidős sportrendezvények megvalósítására szükséges hárommillió forint átadásra kerüljön.
4. A Bizottság felkéri a polgármestert a támogatási szerződések aláírására.

**Felelős:** Dr. Nemény András polgármester

Dr. László Győző alpolgármester

Tóth Kálmán a Városstratégiai, Idegenforgalmi és Sport Bizottság elnöke

(Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Kovács Balázs, a Sport és Ifjúsági Iroda vezetője)

**Határidő:** azonnal